Aamu Alpeilla
Muistatko aamut korkeimmat
 ylhäällä alppitiellä!
 Jumalan pilvet hipovat
 ihmiskattoja siellä.
 Sumuun syöksyvät harjanteet,
 kuiluun seinämät vaipuu,
 kuusien tukkaan tarttuneet
 usvat huntuina taipuu.
 Näetkö koskien putoovan
 sauhuna metsäin syliin!
 Vuoren rinnalta huimimman
 polut suistuvat kyliin.
 Majat pyrkivät kuurupäin
 laaksoissa sylityksin.
 Päänsä nostavat tervehtäin
 kirkkojen tornit yksin.
 Hetki hetkeltä korkenevat
 huiput huippujen yli,
 aamun pilvissä hartiat,
 jäänä siintäen syli,
 kunnes aurinko hunnuistaan
 kuumat kasvonsa nostain
 sinkoo kultia hehkumaan
 lumiharjalle jostain.